Húlle het my (stigtelike) ma goed opgewerk | Netwerk24
Aussie Impey se baas in naelrit Doer Onder
Die Suid-Afrikaanse fietsryer Daryl Impey se bene was net-net nie goed genoeg om hom Woensdag 'n skofsege op die tweede skof van die Tour Down Under in Australië te verseker nie.
'n Italiaanse neurochirurg sê Michael Schumacher se liggaam is waarskynlik "baie anders as die een wat ons onthou".
'Kwaadwilliges het Treu verdag gemaak'
Die Westelike Provinsie Rugbyunie (WPRU) wil steeds Paul Treu se kundigheid benut en basta met diegene wat nie van daardie plan hou nie.
De Ruyter: 'Ek het 'n plan vir Eskom'
André de Ruyter, uitvoerende hoof van Eskom, het 'n plan hoe om Eskom reg te ruk.
Vlieëniers reg om te help met SAL
Die vlieëniers van die Suid-Afrikaanse Lugdiens is in die verlede altyd op die kantlyn gelaat deur onbeholpe bestuur wat net hul magsbasis wou vestig en nie in die beste belang van die lugdiens opgetree het nie.
Wat jy moet weet oor eie kragopwekking
Wil jy Eskom groet, jou eie krag opwek en die res aan jou buurman verkoop? Hier is wat jy moet weet.
Eerste skooldag wys SA het 2 onderwysstelsels
Húlle het my (stigtelike) ma goed opgewerk
Deur Bun Booyens 21 Februarie 2019 00:00
Vandeesweek, met die tennislegende John McEnroe se 60ste verjaardag, het ek baie aan my oorlede ma gedink. Sy was 'n waardige vrou, lief vir sport.
McEnroe was een van twee mense wat die heel slegste in haar na vore kon bring. Die ander een was Gareth Edwards, briljante skrumskakel van die 1974-Britse Leeus.
Ons het destyds smiddae na die toerwedstryde op die radio geluister. "En daar trek Edwards!" sou die kommentator Gerhard "Spiekeries" Viviers elke minuut of twee effens wanhopig uitroep.
Ons het die eerste toets op Nuweland gaan kyk. Die Springbokke het met 12-3 verloor, maar my ma kon die nederlaag darem verwerk. Op die nat veld het die Bok-heelagter, Ian McCallum, sy trui mooi ingesteek gehou en sy sokkies was heeltyd opgetrek. "Altyd so 'n netjiese man," het sy in die kar op pad huis toe gesê. Die tweede toets in Pretoria was 'n ramp vir die Bokke. Toe Edwards vir die soveelste keer deurbreek op pad na die Leeus se vyfde drie (begelei deur Spiekeries met " . . . klop een man, klop 'n tweede man . . ."), het my ma skielik geskreeu: "Man, skop sy enkels af! Skop sy enkels af!"
My ma het geskreeu: Man, skop sy enkels af! Skop sy enkels af!
Dis nié hoe ek my ma geken het nie – hierdie andersins beheerste vrou wat vir elke boemelaar wat aanklop 'n bord keurige kos gegee het, die diereliefhebber en sameroeper van haar leeskring. Selfs my pa het geskrik.
Tennis was haar lieflingsport en Björn Borg was haar speler. Kalm, klinies en netjieser as selfs Ian McCallum. McEnroe was die teenoorgestelde. Opvlieënd, een van die mees omstrede spelers van sy tyd, veral onder Wimbledon se baadjiedraers. Maar op die baan was hy subliem. Sy voorgevoel, sy reflekse by die net . . . Een van die beste spelers van enige era.
Tydens 'n Wimbledon-eindstryd sou my ma haar stelselmatig vir McEnroe opwerk. Eers sou sy haar tong klap, dan saggies sis. Tsss.
Maar my ma kon McEnroe nie voor haar oë verdra nie. Daardie bos hare, sy humeur, die ewige gepluk-pluk aan sy hemp, sy "hangskouertjies", die onvergenoegde gesig wanneer 'n lynregter hom glo te na kom.
Wanneer hy met die lynregters begin redekawel, het sy haar hoorbaar vererg met 'n "Maar, my magtag, man!" En as McEnroe sy humeur vir die skeidsregter verloor, sou sy hom vermaan: "Hou jou in, man. Hou. Jou. In!"
En ná die uitbarsting, wanneer Borg wou afslaan en McEnroe staan aan die oorkant en begin pluk-pluk wéér aan sy hemp sodat Borg moet wag, het die damwal gebreek. My ma was 'n kerkmens. Sy was stigtelik. Maar dan sou sy met nadruk sê: "Die Here hoor my brom . . ."
'n Mens kan amper nie glo dit is dieselfde McEnroe wat deesdae so gemoedelik en bedeesd kommentaar lewer nie. Sonder hom en Borg sou tennis soveel armer gewees het. Selfs my ma sou saamstem, dit was 'n goue era.